钦定古今图书集成/方舆汇编/职方典/第1155卷 > 《重修武安灵溪二堰记》何文渊
## 钦定古今图书集成/方舆汇编/职方典/第1155卷 > 《重修武安灵溪二堰记》何文渊

堰，以武安灵溪名，尚矣。考其地，皆故中庐县界。始秦
将武安君白起攻楚，断鄢水灌城，拔之。晋避桓温父
彝嫌名，改曰“蛮水堰”，因其故堨，则长渠之源也，溉田
二千顷。唐大历四年，节度使梁崇义修之，仍建祠宇。
宋至和二年，宜城令孙永理渠之坏塞，俾复其旧，为
民约朿，时其蓄泄。南丰曾巩知襄州，遂著令为之记。
绍熙改元，都统华公，淳祐十二年，荆湖制置李曾伯
两命屯田官葺而完之。灵溪之为堰，首受清凉河，下
通于木渠，即古之木里沟也，灌田六千顷。渠始开于
楚、汉，南郡太守王宠凿之。宋治平二年，宜城令朱纮，
淳熙十一年总领蔡戡等，凡两濬治，具载《贞珉》。二渠
之为利广矣，宋李后妆奁田在是。我朝至元十年，既
平襄汉。又六年，旧屯田官刘汉英，洎其属丁思明、刘
兴、黄汉臣等，图而上之。东北抵汉江，南际安陆、荆门
界，则南漳、白罗消溪也。有命作恒业于大护国仁王
寺，以为隆福宫焚修之资，官以提领岁课所入之租。
大德三年，改营田提举司。逮六年，中政院同佥李英
奉旨出内府金，募民修筑，斩伐竹木，蔂梩土石堤防，
障横溃，完崩缺，瀹壅阏，心计手授，略无宁暇。是以不
数月而告成，若神明有以阴相之者。所谓“锸云渠雨”
之谣，亦无愧德于郑国也。至大庚戌夏六月，大水，堰
复决，官为葺理。延祐改元，文渊来守襄汉。越四年丁
巳春二月，提举赵琦偕都目王吏黄伯荣、萧恭来
曰：“两堰之修，厥绩甚茂，乃吾元之胜事。苟不纪之，以
至落莫无闻，我辈实任其责。子司文衡者，敢不属笔。”
按《志》书，襄之西南诸堰，独武安灵溪为大迹。其始所
作，战国之世，距今一千七百五十馀年。其间起废更
新，以利国便民，所可知者才数人尔。其不可知而同
草木湮腐者伙矣。汉召信臣、杜诗相继为南阳，开通
沟渎，以广灌溉，修治陂池，以拓土田，民遂有父母称。
厥后征南将军杜预镇襄阳，修召之故迹，引滍淯以
浸田万顷，众庶赖之，亦号“杜母。”且召之故迹在南阳
者，预犹为之，矧兹二渠适属襄土，反无其功耶？呜呼！
史籍无传，则亦已矣。后之莅是职者，不坠李侯之功
而踵召、杜者，岂无其人哉？既以所闻而第之，识其岁
月云。